Diari Oficial de la Generalitat Valenciana


Sumari del DOGV 9957, del 15-10-2024 (2024/10337)

RESOLUCIÓ d’11 d’octubre de 2024, per la qual es convoquen els premis extraordinaris de Formació Professional corresponents al curs 2023-2024 a la Comunitat Valenciana.
------------------------------------------------------------------------------------------------------------------------------------------------------------------------

### Dades del document

Número de DOGV
:   9957

Data del DOGV
:   15-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10473

CVE
:   IFEK-M-6385-80553

Data del document
:   11-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * formació professional
    * distinció honorífica
    * ensenyament professional

L'Orde de 2 de maig de 2002, de la Conselleria de Cultura i Educació (DOGV 4246, 10.05.2002), establix per a la Comunitat Valenciana els premis extraordinaris de Formació Professional de grau mitjà i superior per cada família professional, com a reconeixement oficial dels mèrits de l'alumnat que ha finalitzat brillantment esta etapa educativa, reflectits en la seua trajectòria acadèmica i professional basada en el treball, l'esforç i la dedicació.

Anualment, la Conselleria d'Educació, Cultura, Universitats i Ocupació convoca estos premis per a l'alumnat que haja finalitzat els seus estudis en el curs acadèmic anterior a la publicació de la convocatòria.

Per tot això, fent ús de les competències atribuïdes per l'article 1 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació,

RESOLC

*Primer. Objecte de la convocatòria*

1. Es convoquen els premis extraordinaris de Formació Professional de grau mitjà i de grau superior per a l'alumnat que ha finalitzat els seus estudis en el curs 2023-24, en centres docents sostinguts amb fons públics de la Comunitat Valenciana.

2. Les bases de la convocatòria figuren com a annex I en la present resolució.

3. Els premis es concediran en règim de concurrència competitiva.

*Segon. Nombre de premis*

Es podrà concedir un premi extraordinari de grau mitjà i un premi de grau superior per cada família professional.

*Tercer. Delegació*

Es delega en la persona titular de la Direcció General de Formació Professional la concessió dels premis i se l'autoritza perquè dicte les resolucions necessàries per a l'execució de la present convocatòria.

*Quart. Producció d'efectes*

La present resolució tindrà efecte l'endemà de la publicació en el *Diari Oficial de la Generalitat Valenciana*.

De conformitat amb el que s'establix en els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament recurs de reposició o bé plantejar directament recurs contenciós administratiu en els terminis i davant dels òrgans que s'indiquen a continuació:

a) El recurs de reposició haurà d'interposar-se davant del conseller d'Educació, Cultura, Universitats i Ocupació en el termini d'un mes a comptar de l'endemà de publicar-se.

b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.

València, 11 d'octubre de 2024

José Antonio Rovira Jover

Conseller d'Educació, Cultura, Universitats i Ocupació

ANNEX I

*Bases de la convocatòria*

*Primera. Requisits de les persones participants*

S'han de tindre simultàniament els següents requisits:

a) Haver finalitzat els seus estudis de Formació Professional de grau mitjà o de grau superior en el curs acadèmic 2023-24.

b) Haver obtingut una qualificació final del cicle igual o superior a 8,5.

c) Haver finalitzat els estudis en un centre docent de la Comunitat Valenciana sostingut amb fons públics.

*Segona. Sol·licituds i termini de presentació*

1. Es presentarà la sol·licitud i documentació següents en el centre públic on es troba el seu expedient acadèmic:

a) Instància segons model que es publica com a annex II d'esta convocatòria.

b) Certificat acadèmic dels estudis realitzats, expedit per la secretaria del centre en model oficial.

c) *Currículum Vitae*  model europeu (CV Europass: <https://europass.europa.eu/es/create-europass-cv>) amb indicació dels premis o beques que hagueren obtingut i altres mèrits qualssevol que es desitge al·legar, acompanyats de la documentació acreditativa corresponent.

d) Documents acreditatius dels  mèrits al·legats.

e) Autobaremació dels mèrits segons model de l'annex III d'esta convocatòria.

2. El termini de presentació de sol·licituds i mèrits és des de l'endemà de publicació al DOGV fins al 8 de novembre de 2024.

3. La sol·licitud i annexos estan disponibles en: <https://www.gva.es/inicio/procedimientos?id_proc=17266>

*Tercera. Tramitació de les sol·licituds per part dels centres*

1. La secretaria del centre docent públic comprovarà que en les sol·licituds figuren totes les dades requerides, emetrà un certificat acadèmic on consten els mòduls professionals cursats per les persones aspirants i les seues corresponents qualificacions, i calcularà i certificarà la nota mitjana.

De la mateixa manera, validarà la documentació i les puntuacions de cada apartat de l'annex III.

2. En cas de detectar deficiències o errors en la sol·licitud, el centre docent requerirà la persona interessada perquè esmene la falta, en el termini màxim i improrrogable de deu dies hàbils, amb advertiment que se'l considerarà que ha desistit de la sol·licitud si no ho fa, d'acord amb la legislació bàsica de procediment administratiu comú.

3. Fins al 31 de desembre de 2024, la secretaria dels centres docents públics introduirà la documentació digitalitzada de les persones participants als premis extraordinaris, així com les puntuacions màximes validades de cada apartat de l'annex III, en l'Oficina Virtual d'Educació (OVICE) en <https://ovice.gva.es/oficina_tactica>.

4. Qualsevol acte de comunicació per part de la conselleria amb el centre educatiu o tràmit d'esmena es realitzarà a través d'OVICE.

5. Els centres docents adjuntaran els següents arxius:

– Sol·licitud (annex II)

– Autobarem validat pel secretari o secretària (annex III)

– *Currículum*  (model Europass)

– Certificat acadèmic segons el model oficial

– Una altra documentació que la persona participant haja aportat. Cadascun dels arxius haurà d'identificar-se amb el corresponent contingut abans de registrar-lo en OVICE.

6. No s'acceptaran sol·licituds ni documentació presentades per altres mitjans diferents del que s'establix en OVICE.

*Quarta. Comissió de valoració*

1. La Direcció General de Formació Professional serà l'òrgan competent per a l'ordenació i instrucció del procediment.

2. Per a la valoració de les sol·licituds, es constituirà una comissió de valoració designada per la directora general de Formació Professional integrada per:

– Presidència: directora general de Formació Professional o persona en qui delegue.

– Un secretari o secretària: persona funcionària adscrita a la Direcció General de Formació Professional.

– Quatre vocals, dels quals un serà una inspectora o inspector d'Educació i tres assessors tècnics docents de diferents famílies professionals.

3. La Direcció General de Formació Professional traslladarà la documentació de les persones inscrites a la comissió de valoració.

*Quinta. Criteris de valoració*

1. Els premis es concediran en règim de concurrència competitiva.

2. La comissió de valoració valorarà l'expedient acadèmic i la resta dels mèrits establits en la convocatòria.

3. La puntuació total dels expedients serà la suma de les puntuacions obtingudes en els diferents apartats puntuables.

4. No es valoraran els mèrits al·legats i no degudament acreditats, així com aquells l'acreditació documental dels quals no haja sigut aportada de conformitat amb el que es disposa en la present convocatòria.

5. La comissió de valoració podrà proposar desert algun dels premis en el cas que no hi haja cap sol·licitant amb la puntuació mínima exigida en un determinat grau i família professional.

6. En supòsit d'empat, es tindran en compte els següents criteris:

a) En primer lloc, la nota mitjana de l'expedient acadèmic.

b) En segon lloc, la qualificació d'aquells mòduls del cicle amb major càrrega horària per orde de prelació.

*Sexta. Puntuació de mèrits i acreditació*

A. Expedient Acadèmic (màxim 10 punts)

Nota mitjana de l'expedient acadèmic, obtinguda del certificat de notes emés pel centre d'estudis on va realitzar els estudis professionals pels quals opta al premi.

La nota mitjana s'obtindrà a partir de la mitjana aritmètica simple de les qualificacions obtingudes en els mòduls professionals que componen el cicle amb dos decimals.

A l'efecte de càlcul de la nota mitjana, no seran tinguts en compte els mòduls professionals que tinguen l'expressió d'apte/apta, exempt/exempta.

Els mòduls que hagueren sigut objecte de convalidació es valoraran amb 5,5 punts.

Els mòduls qualificats d’«aprovats amb anterioritat» mantindran la nota; en cas de no tindre-la, es valorarà amb 5,5 punts.

B. Mèrits Acadèmics i Professionals (màxim 3 punts)

B.1. Cursos de formació complementària oficials relacionats amb la família professional per la qual s'opta en els quals es reflectisca el nombre d'hores de formació que s'ha efectuat (màxim 0,80 punts).

– 0,20 punts per cada 10 h de formació o fracció

S'acreditarà mitjançant certificat de l'entitat de realització dels cursos de formació complementària, amb indicació del contingut i duració.

B.2. Participació en activitats o projectes d'innovació organitzats pel centre o administració educativa (incloses les competicions Skills) relacionades totes amb la família professional per la qual s'opta (màxim 0,50 punts).

– 0,10 per cada participació.

– 0,20 per cada participació, en competició Skills.

S'acreditarà mitjançant certificació de la participació en activitats o projectes d'innovació, en la qual conste l'activitat o projecte concret i les dates de realització.

En el cas de les competicions Skills, certificat d'haver participat en la competició.

B.3. Idiomes (màxim 0,70 punts).

A l'efecte d'acreditació del coneixement d'idiomes, es tindran en compte els nivells del Marc Europeu Comú de referència per a les llengües.

– 0,15 punts per cada certificat de nivell A2 o equivalent.

– 0,20 punts per cada certificat de nivell B1 o equivalent.

– 0,25 punts per cada certificat de nivell B2 o equivalent.

– 0,30 punts per cada certificat de nivell C1 o C2 o equivalent

L'acreditació d'estos mèrits es realitzarà mitjançant una còpia del títol oficial o del certificat del curs en què conste l'entitat emissora, les dates d'inici i fi del curs, la seua duració en hores i els seus continguts.

Per cada idioma acreditat només es puntuarà el certificat aportat de nivell superior.

B.4. Experiència laboral, pràctiques no laborals, beques de formació o activitats de voluntariat (màxim 1 punt)

B.4.1 Experiència laboral, pràctiques no laborables o beques de formació relacionades amb l'especialitat

– 0,20 punts per cada mes a jornada completa o l'equivalent a jornada parcial d'activitat professional relacionada amb la família professional.

– 0,20 punts per activitat de pràctica no laboral o beca de formació relacionada amb la família professional.

L'experiència laboral s'acreditarà amb:

a) Treballadors o treballadores per compte d'altri, s'acreditarà aportant conjuntament:

– Contracte de treball o certificat de l'empresa on haja adquirit l'experiència laboral en què conste específicament la duració dels períodes de prestació del contracte, l'activitat realitzada i l'interval de temps en el qual s'ha desplegat esta activitat.

– Certificat de la Tresoreria General de la Seguretat Social o de la mutualitat a la qual estiguera afiliat l'alumne, on conste l'empresa, la categoria laboral (grup de cotització) i el període de contractació.

b) Treballadors o treballadores autònoms o per compte propi, desacreditarà aportant conjuntament:

– Declaració responsable de la persona interessada que incloga la descripció de l'activitat realitzada i l'interval de temps en què s'ha dut a terme.

– Certificat de la Tresoreria General de la Seguretat Social dels períodes Altadell en la Seguretat Social en el règim especial corresponent.

Les pràctiques no laborals o beques de formació s'acreditaran mitjançant un certificat de l'organització on haja prestat l'assistència en què consten, específicament, les activitats i funcions realitzades, l'any en què s'han realitzat i el nombre total d'hores dedicades a estes.

B.4.2 Activitats de voluntariat

– 0,05 punts per activitats de voluntariat relacionades amb la família professional.

– 0,02 punts quan esta activitat no tinga relació.

S'acreditaran mitjançant certificat expedit per l'entitat corresponent i hauran de constar les dades personals i identificatives del voluntari, de l'entitat i la data, duració i naturalesa de l'actuació desenrotllada, sempre que es tracte d'activitats de voluntariat en els termes establits pel Decret 40/2009, de 13 març, del Consell, pel qual s'aprova el reglament que desplega la Llei 4/2001, de 19 de juny, de la Generalitat, del voluntariat (DOGV 5977, 18.03.2009).

*Sèptima. Llista provisional*

1. La comissió de valoració confeccionarà una acta de qualificació final i elaborarà la proposta d'adjudicació provisional dels premis als participants.

2. Esta proposta d'adjudicació provisional dels premis es farà pública en els taulers d'anuncis dels centres educatius.

3. Els estudiants presentats o els seus representants legals podran reclamar per escrit contra la qualificació obtinguda, mitjançant instància dirigida al president de la comissió de valoració, en el termini de cinc dies hàbils a partir del següent a aquell en què es publiquen les qualificacions. Esta instància s'entregarà en el centre educatiu.

4. El centre en un període màxim de dos dies elaborarà un informe favorable o desfavorable que adjuntarà juntament amb la reclamació i que elevarà a la comissió de valoració en un període màxim de dos dies hàbils.

*Octava. Resolució de concessió dels premis*

Considerades les reclamacions rebudes dels centres, la comissió de valoració elevarà la proposta d'adjudicació dels premis extraordinaris de finalització d'estudis de Formació Professional de grau mitjà i superior i l'acta de qualificacions finals de tots els estudiants presentats, a la Direcció General de Formació Professional, perquè, per delegació del conseller, la directora general de Formació Professional dicte i publique la resolució definitiva.

*Novena. Publicació*

1. D'acord amb la resolució de concessió de premis, que serà publicada en el *Diari Oficial de la Generalitat Valenciana*, la Direcció General de Formació Professional notificarà a les persones premiades la data i el lloc en què s'entregaran estos.

2. Les persones premiades rebran un certificat acreditatiu i els serà anotada esta distinció en el seu expedient acadèmic per la secretaria del centre on figuren.

3. L'obtenció del premi extraordinari de Formació Professional de grau superior podrà donar opció, si és el cas, a concórrer, prèvia inscripció per part de la persona interessada, al corresponent premi nacional.

*Deu. Acceptació bases*

La presentació de la sol·licitud implica l'acceptació de les bases de la convocatòria.

*Onze. Custòdia i retirada de documentació*

La documentació presentada per les persones sol·licitants serà custodiada pels centres docents durant dos cursos acadèmics, i podrà ser retirada a partir de l'endemà de la publicació de l'adjudicació dels premis en el *Diari Oficial de Generalitat Valenciana*, i es dirigirà al centre docent on va presentar la sol·licitud.

Esta disposició conté annexos. Consulteu-ne la versió en PDF.